Alles wat jy nog altyd van rugby wou weet, maar te skaam was om te vra 😊 - INK - INKAlles wat jy nog altyd van rugby wou weet, maar te skaam was om te vra 😊 - INK
Titel: Alles wat jy nog altyd van rugby wou weet, maar te skaam was om te vra 😊
Datum gepubliseer: 30 April 2019 Aantal woorde: 283 137 Kere gelees ♥4
En op tien treë, ’n stippellyn
(dit raak nou erg gekompliseerd)
daar’s selfs ’n lyn van voordeel ook
– dié vind ek onverstaanbaar wierd.
Vyftien manne aan ’n kant
goed gespierd van baie gim,
is wel póótuit aan die einde
maar hulle’t darem goed begin.
Hul moet kan hardloop, stamp en stoot
– ek dink mens noem dit dryf;
die oogmerk, om ’n drie te druk
maar eintlik tel dit vyf.
Op die doellyn staan twee pale
met ’n dwarslat tussenin;
om oor te skop tel twee of drie
– dit maak al amper sin.
Hoogvat, laagvat, lynstaan
ook losgemaal en skrum –
hul moet kan skepskop en kan stelskop
hul moet ’n bal kan vang.
Behalwe vir die dertig man
is daar nog een wat fluit moet blaas;
meestal lyk hy net verlore
maar eintlik is hy baas.
En boonop moet hy kaart kan speel
(daarvan is ek bewus)
hy deel rooies uit en geles;
dit dien as vrypas om te rus.
Onthou ook net die speeltyd
word in twee helftes verdeel
deur ’n pouse net mooi lank genoeg
om jou vriende te verveel
met jou opinie van die wedstryd
tot dusver op die groen
en met ’n demonstrasie
van hoe mens dit eintlik doen.
Maar nou het ek genoeg vertel
en ek is seker jy verstaan
dat ek soms maar net my kop skud
wat de duiwel gaan daar aan.